Pɛl 12
1
Kä ram mi nhɔk luek
nhɔkɛ ŋäc ŋɔaani,
kä ram mi lo̱k luek ɛ dɔ̱a̱r.
2
Ram mi gɔaa jekɛ gɔɔy
kä Kuoth Nhial,
kä lo̱kɛ nɛy tin la̱tkɛ jiäk.
3
Raan /cɛ rɔ dee yiath piny
kɛ dueer,
duundɛ ɣöö gua̱n cuŋni
tëë guäthdɛ.
4
Ciek mi gɔaa ce̱tdɛ kɛ kum
kuäärä kä cɔwdɛ,
kä ciek mi lät nyin po̱cä,
ce̱tdɛ kɛ bɛ̈c cɔ̱ɔ̱ni kä cɔwdɛ.
5
Kä cär gua̱n cuŋni kɛ thuɔ̱ɔ̱k,
kä luek gua̱n dueeri ɛ kac.
6
Ram in gua̱n dueeri latdɛ
ni näk nath,
ku gua̱n cuŋni lɛ lat
ni luäk nath.
7
Nɛy tin ji̱ dueeri riaw kɛn,
ku dho̱r ji̱ cuŋni lɛ te cuŋä.
8
Liakɛ raan kɛ pɛlɛ,
kä lökɛ raan kɛ dɔ̱ɔ̱rɛ.
9
Gɔaa ni ram mi muɔ̱l
kä lät rɔ ikä,
kä ram liak rɔ kä thilɛ
jɛ mi camɛ.
10
Ram mi gɔaa tiitdɛ ɣɔ̱ɔ̱kɛ
kä gɔɔy gua̱n dui̱rä ɛ daar.
11
Kä ram mi lät mundɛ,
bɛ tekɛ mi̱th ti ŋuan,
kä ram in lat ni thɔaak
thilɛ mi ŋäcɛ.
12
Kä go̱o̱r ji̱ dueeri
ni nyin dueeri,
ku gua̱n cuŋni lɛ te
cuŋä gua̱a̱thdɛ.
13
Yiankɛ gua̱n dueeri
ɛ laatkɛ,
kä bar gua̱n cuŋni rɔ
kä riɛk.
14
Raan riäŋɛ kɛ ruacdɛ mi gɔaa,
kä luny ni min cɛ la̱t kä jɛ.
15
Kä ram mi dɔ̱a̱r carɛ ni
ɣöö gɔaaɛ,
kä ram mi pɛl la liŋɛ
tin la̱tkɛ jɛ.
16
Ŋa̱ckɛ gak nɛɛni ti dɔa̱a̱r
kä kɛl,
kä ram mi pɛl la dhɔɔtdɛ
kuëth.
17
Kä ram mi lat thuɔ̱k
latdɛ nën mi thuɔ̱k,
kä lat neen kacä ni kac.
18
Kä rieet ti jek yi̱ethkɛ
ce̱tnikɛ thɛp,
kä ruac mi gɔaa luäkɛ naath.
19
Ruac mi thuɔ̱k jänyɛ,
kä ruac kacä /cɛ jäny.
20
Kä kac tëë lɔɔc nɛɛni tin
ca̱pkɛ ti jiäk,
ku lɔc nɛɛni tin ca̱pkɛ ti gɔw
lɛ tekɛ mal.
21
Thilɛ riɛk mi pɛn
ji̱ cuŋni thi̱n,
kä pɛn ji̱ dueeri kä rikiɛn.
22
Ruac kacä lo̱k Kuoth Nhial jɛ,
kä tɛth lɔcdɛ kɛ nɛy tin
la̱tkɛ cuŋ.
23
Tiit ram mi ŋäc ŋɔak pɛlɛ,
kä lat dɔa̱a̱r dɔ̱ɔ̱riɛn.
24
Bi ruëc ni ram lät ɛlɔ̱ŋ,
kä duaal ba kuany.
25
Kä diɛɛr lɔaac cotdɛ
raan piny,
kä riet mi gɔaa jakɛ
lɔc kä tɛth.
26
Duɔ̱ɔ̱p raam mi gɔaa ɛ nyuuth
kä määthdɛ,
kä duɔ̱ɔ̱p raam mi jiääk
bathɛ naath.
27
Ram mi duaal thilɛ mi jekɛ,
kä ram mi lät ɛlɔ̱ŋ tëëkɛ
ti ŋuan.
28
Kä cuɔ̱ɔ̱ŋ ɛ duɔ̱ɔ̱p teekä,
kä duer ɛ duɔ̱ɔ̱p li̱eth.
